Predkladacia správa

Návrh zákona, ktorým sa mení a dopĺňa zákon č. 437/2004 Z. z. o náhrade za bolesť a o náhrade za sťaženie spoločenského uplatnenia a o zmene a doplnení zákona Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov sa predkladá podľa  Plánu legislatívnych úloh vlády Slovenskej republiky na rok 2008.

	Účelom návrhu zákona je upraviť niektoré ustanovenia zákona najmä z hľadiska skúseností, ktoré vyplynuli z praxe.

	V návrhu zákona sa upravuje definícia posudzujúceho lekára na vypracovanie lekárskeho posudku pri posudzovaní bolesti, posudzujúceho lekára na vypracovanie lekárskeho posudku pri posudzovaní sťaženého spoločenského uplatnenia, posudzujúceho lekára na vypracovanie lekárskeho posudku pri posudzovaní bolesti a posudzovaní sťaženia spoločenského uplatnenia, ak ide o chorobu z povolania. Upravuje sa definícia ustálenia zdravotného stavu na posúdenie a bodové ohodnotenie bolesti, definícia ustálenia zdravotného stavu na posúdenie a bodové ohodnotenie náhrady za sťaženie spoločenského uplatnenia.      Upravujú sa podmienky limitovania možnosti zvýšiť náhradu za sťaženie spoločenského uplatnenia súdom o 50 %.

Realizácia predloženého návrhu zákona nebude mať dopad na štátny rozpočet a na verejné financie. Návrh zákona nebude mať dopad na rozpočty obcí a na rozpočty vyšších územných celkov.

	Návrh zákona bol predmetom medzirezortného pripomienkového konania v čase od 5. do 25. augusta 2008. Vyhodnotenie medzirezortného pripomienkového konania je súčasťou predloženého materiálu.

           Návrh zákona sa predkladá na rokovanie s rozporom s Ministerstvom spravodlivosti Slovenskej republiky, ktorý sa týka zrušenia limitu výšky odškodného, ktorá je ustanovená v § 5 ods. 5 zákona. Jeho návrh predpokladal zrušenie ustanoveného limitu. Jeho návrh Ministerstvo zdravotníctva Slovenskej republiky neakceptovalo.

            Návrh zákona prerokovala Legislatívna rada vlády Slovenskej republiky dňa 21. októbra 2008. Jej pripomienky sú do návrhu zákona zapracované.